અમદાવાદ: બેન્કોમાં નોન પર્ફોર્મિંગ એસેટ માટે સમાધાન યોજના લાવવાના કેન્દ્ર સરકાર દ્વારા પાછલા સપ્તાહે અપાયેલા આશ્વાસન બાદ બેન્ક શેરમાં તેજી જોવા મળી હતી. ગઇ કાલે બેન્ક નિફ્ટી રેકોર્ડ સ્તરે પહોંચી ગઇ હતી. પાછલી ૧૭ માર્ચે જોવા મળેલી ઊંચાઇને પણ ક્રોસ કરી દીધી હતી. નોંધનીય છે કે ગઇ કાલે બેન્ક નિફ્ટી છેલ્લે ૧૬૫ પોઇન્ટના સુધારે ૨૧,૩૯૧ પોઇન્ટની સપાટીએ બંધ જોવાઇ હતી. ખાસ કરીને ખાનગી સેક્ટરની જેવી કે એચડીએફસી બેન્ક, કોટક મહિન્દ્રા, ઇન્ડસ ઇન્ડ બેન્ક અને યસ બેન્કના શેરમાં તેજી જોવા મળી હતી. મોટા ભાગની ખાનગી બેન્કના શેર તેના સર્વોચ્ચ સ્તરથી બે ટકા નીચા મથાળે કારોબારમાં છે. દરમિયાન આજે શરૂઆતે બેન્ક નિફ્ટીમાં વધુ આગેકૂચ જારી રહેલી જોવા મળી હતી. બેન્ક નિફ્ટી ૩૬ પોઇન્ટના સુધારે ૨૧,૪૦૦ની સપાટી ક્રોસ કરી ૨૧,૪૨૭ની સપાટીએ ટ્રેડિંગમાં નોંધાઇ હતી.